Borderkollie nou ŉ miljoenêrLulu, die miljoenêr-borderkollie (Foto: Skermgreep uit video deur Nick Beres NC5/Facebook) ŉ Agtjarige hond in Tennessee in die VSA is nou ŉ miljoenêr ná haar eienaar haar in sy testament benoem het. Martha Burton (88) versorg Lulu al jare lank. Sy het namens haar vriend, Bill Dorris, na Lulu omgesien. Hy was gereeld weg van die huis en Dorris wou seker maak dat iemand na Lulu omsien terwyl hy uitstedig is, het die CNN-filiaal WTVF berig. Dorris is aan die einde van verlede jaar oorlede en het genoeg geld in sy testament vir Lulu nagelaat om meer kos en speelgoed te koop as wat enige hond ooit sal nodig hê. “Hy was baie lief vir daardie hond,” het Burton gesê. “Vyf miljoen dollar (sowat R74,5 miljoen) sal met my afsterwe in ŉ trust oorgeplaas word om my borderkollie, Lulu, te versorg,” lui die testament. Die testament bepaal die trust moet na al Lulu se behoeftes omsien en sy moet by Burton bly. Die boedel word tans geverifieer en dit is nie duidelik presies hoeveel dit werd is nie, maar Dorris se vriende sê hy het groot eiendomsbeleggings gehad. Burton sê sy weet Lulu is gelukkig en geliefd. Daar is nie ŉ manier hoe sy ooit $5 miljoen aan Lulu sal kan spandeer nie, maar sy “sal graag probeer”.